בובי סקוט

רוברט קורטז סקוט (באנגלית: Robert Cortez Scott; נולד ב-30 באפריל 1947) הוא פוליטיקאי אמריקאי, המכהן כחבר בית הנבחרים של ארצות הברית מטעם מחוז הקונגרס השלישי של קהיליית וירג'יניה, ברציפות מאז 1993. סקוט, חבר המפלגה הדמוקרטית, מייצג מחוז בחירה השוכן בדרום-מזרח וירג'יניה, ובתוכו הערים פורטסמות', פרנקלין, וניופורט ניוז. סקוט הוא החבר הוותיק ביותר במשלחת וירג'יניה לקונגרס של ארצות הברית. סקוט נולד בוושינגטון הבירה וגדל בניופורט ניוז. הוא ממוצא אפרו-אמריקאי ופיליפיני. אביו, צ'ארלס וולדו סקוט, היה חלוץ אפרו-אמריקאי בעולם הניתוח, וב-1952 הפך לאפרו-אמריקאי הראשון שמונה למועצת בתי הספר של ניופורט ניוז במאה העשרים. אמו, מיי המלין-סקוט, בוגרת בכימיה מאוניברסיטת מישיגן, הייתה אשת חינוך שלימדה מדעים בבתי הספר הציבוריים של ניופורט ניוז. בשנת 1965 השלים סקוט את לימודיו התיכוניים בתיכון גרוטון. ב-1969 קיבל תואר ראשון בממשל מאוניברסיטת הרווארד, ובמהלך 1973 השלים לימודי תואר שני במשפטים מבית הספר למשפט של בוסטון קולג'. הוא היה חבר באחווה אלפא פי אלפא. סקוט הוא חבר לשעבר במשמר הלאומי של צבא מסצ'וסטס (1973-1970) ובכוחות המילואים של הצבא המדינתי (1976-1974). בשנים 1973–1991 היה עורך דין פרטי בניופורט ניוז. סקוט נבחר לבית הנבחרים של וירג'יניה מטעם המפלגה הדמוקרטית בשנת 1977 כנציג מחוז הבחירה ה-42. בשנה האחרונה לכהונתו ייצג את מחוז הבחירה ה-48. לסנאט של וירג'יניה נבחר ב-1982, לאחר שחלוקה מחדש של מחוזות הבחירה בווירג'יניה (כתוצאה ממפקד האוכלוסין של ארצות הברית ב-1980) שינתה את מספרי המחוזות (לפיכך, מחוזות הבחירה 48 ו-42 עברו כעת לייצוג חלקים מצפון וירג'יניה). בבית המחוקקים של וירג'יניה, סקוט פעל למתן שירותי בריאות עבור ילדים ועניים, כמו גם להגדלת שכר המינימום והכשרה לעבודה. הוא גם חיבר חקיקה המעניקה זיכויי מס לבתי עסק המספקים תרומות לקהילות מקומיות לשם מיגור פשע או שיפור מתן שירותים חברתיים. בבחירות אמצע הכהונה של 1986 התמודד סקוט לראשונה אל בית הנבחרים של ארצות הברית במחוז הקונגרס הראשון של וירג'יניה, אך הפסיד להרברט בייטמן (אנ'), מועמד המפלגה הרפובליקנית, אחרי שגרף 44% מהקולות. בשנת 1992 הנחתה מחלקת המשפטים של ארצות הברית את בית המחוקקים בווירג'יניה ליצור מחוז בחירה בעל רוב אפרו-אמריקאי לאחר מפקד האוכלוסין של 1990. בית המחוקקים הגיב בכך שהעביר מיקומם של מרבית התושבים השחורים של המפטון רודס וריצ'מונד למחוז הקונגרס השלישי שזה עתה נוסד. סקוט זכה בבחירות המקדימות של המפלגה הדמוקרטית עם 67% מקולות הבוחרים, מה שהבטיח הלכה למעשה את היבחרו בבחירות הכלליות שכן מדובר במעוז דמוקרטי מובהק. ביום הבחירות הכלליות ניצח את דן ג'נקינס הרפובליקני עם 79% מהקולות. סקוט הוא חבר הקונגרס האפרו-אמריקאי הראשון מווירג'יניה מאז תקופת השיקום. כמו כן, היותו של סבו מצד אמו ממוצא פיליפיני הופך את סקוט לאמריקאי הראשון ממוצא פיליפיני שכיהן כחבר בעל זכות הצבעה בקונגרס. מחוז הבחירה שלו הוא היחיד בעל רוב לאוכלוסייה האפרו-אמריקאית בווירג'יניה. במהלך כהונתו היה מתנגד בולט של ממשל הנשיא ג'ורג' ווקר בוש, והוא הצביע נגד חוק הפטריוט. סקוט תומך בנישואים של זוגות מאותו המין, ובנוסף לתמיכתו בביטול מדיניות אל תשאל, אל תספר, הוא הצביע בעד "החוק למניעת פשעי שנאה ע"ש מת'יו שפרד וג'יימס בירד הבן" – הצעת חוק שהרחיבה את חוק פשעי השנאה הפדרלי המעגן פשיעות על בסיס נטייה מינית או זהות מגדרית של הקרבן. ב-15 בדצמבר 2017 האשימה מרשרי אברסון, לשעבר מתמחה בקונגרס שעבדה במשרדו של סקוט, כי סקוט הטריד אותה מינית ב-2013 ונגע בגב ובברך שלה בהזדמנויות שונות ואף התבטא כלפיה בגסות כששאל: "אם תיסעי עמי, תהיי טובה"?. סקוט הכחיש בתוקף את ההאשמות. מאז התכנסות הקונגרס ה-116 של ארצות הברית בראשית 2019 כיהן סקוט כיושב ראש ועדת החינוך והעבודה של בית הנבחרים של ארצות הברית. לאחר שאיבדו הדמוקרטים את הרוב בבית הנבחרים ב-2023, עברה ראשות הוועדה לווירג'יניה פוקס הרפובליקנית וסקוט עבר להיות החבר הבכיר בוועדה. מדיה וקבצים בנושא בובי סקוט בוויקישיתוף אתר האינטרנט הרשמי של בובי סקוט בבית הנבחרים האמריקאי (באנגלית) בובי סקוט, ברשת החברתית פייסבוק בובי סקוט, ברשת החברתית אקס (טוויטר) בובי סקוט, ברשת החברתית אינסטגרם בובי סקוט, סרטונים בערוץ היוטיוב בובי סקוט, באתר המדריך הביוגרפי של הקונגרס של ארצות הברית (באנגלית) ג'ואי לולור, Mae Hamlin Scott, Rep. Scott's mother and Mayor McKinley Price's mother-in-law, dies at age 89, באתר דיילי פרס, 25 בנובמבר 2020 (באנגלית) גרהאם מומו ופטריק וילסון, Former staffer accuses Virginia Rep. Bobby Scott of sexual harassment, Scott 'absolutely' denies claim, באתר Richmond Times-Dispatch‏, 15 בדצמבר 2017 (באנגלית) טיירון ריצ'רדסון, Scott Elected Chairman of House Education and Labor Committee, באתר בלומברג, 4 בינואר 2019 (באנגלית)